GFPT มองปี 64 รายได้โตเล็กน้อย หลังตลาดส่งออกไม่ฟื้น – ต้นทุนวัตถุดิบสูง
GFPT มองปี 64 รายได้โตเล็กน้อย หลังตลาดส่งออกไม่ฟื้น – ต้นทุนวัตถุดิบสูง
2 เม.ย. 2564

นายวีระ ธิตยางกรุวงศ์ ผู้จัดการแผนกนักลงทุนสัมพันธ์ บริษัท จีเอฟพีที จำกัด (มหาชน) หรือ GFPT คาดว่า รายได้ปี 64 จะเติบโตไม่เกิน 5% หรืออาจจะทรงตัวจากปีก่อนที่มีรายได้รวม 1.44 หมื่นล้านบาท เนื่องจากความต้องการของตลาดหดตัวลงจากผลกระทบสถานการณ์แพร่ระบาดของเชื้อไวรัสโควิด-19 โดยเฉพาะในต่างประเทศ ทำให้ตลาดส่งออกสำคัญของบริษัท คือ ญี่ปุ่นและยุโรป ยังไม่กลับมาฟื้นตัวจากปีก่อน
ทั้งนี้ สมาคมส่งออกอุตสาหกรรมไก่ไทยคาดปริมาณการส่งออกไก่ของไทยในปีนี้ที่ 9.5 แสนตัน ใกล้เคียงปี 62 ที่มีปริมาณส่งออก 9.54 แสนตัน ยังไม่ได้เติบโตอย่างก้าวกระโดดหมือนหลายปีที่ผ่านมา เพราะเศรษฐกิจโลกไม่ค่อยดี ขณะที่ในปี 63 ปริมาณส่งออกลดลง 2.2% ไปที่ 9.37 แสนตัน หลักๆมาจากตลาดยุโรปที่ลดลงไป โดยตลาดส่งออกสำคัญ ญี่ปุ่นมีสัดส่วน 46% ยุโรป 29% จีน 25% โดยส่งออกไก่แปรรูปส่งออก 59% และไก่สดแช่แข็ง 41%
ประกอบกับ ในช่วงต้นปีนี้กำลังการผลิตไก่แปรรูปปรุงสุกยังไม่กลับมาเท่าเดิมที่ 2,000 ตัน/เดือนหลังจากเกิดเหตุเพลิงไหม้โรงงานในปีก่อน ทำให้กำลังการผลิตช่วงครึ่งแรกของปี 64 อยู่ที่ 1,000 ตัน/เดือน แต่คาดว่าในช่วงครึ่งปีหลังกำลังการผลิตจะทยอยกลับมาในระดับเดิม และยังมีกำลังผลิตที่จะเพิ่มเข้ามาจากสายการผลิตใหม่อีก 3 สายการผลิต ทำให้สิ้นปีนี้บริษัทจะมีสายการผลิตเพิ่มเป็น 5 สายการผลิต รวมเป็น 2,500 ตัน/เดือน ซึ่งช่วยเพิ่มโอกาสระยะยาวในการขยายตลาดส่งออก
ส่วนกำไรสุทธิปีนี้ก็อาจจะต่ำกว่าปีก่อนที่มีกำไรสุทธิ 1.35 พันล้านบาท เนื่องจากอัตรากำไรขั้นต้น (Gross Profit Margin) ในปีนี้คาดว่าจะอยู่ที่ 13..5-14.5% ลดลงเล็กน้อยจากปีก่อนอยู่ที่ในระดับ 14.6% เนื่องจากต้นทุนการผลิตอาหารสูงขึ้น โดยเฉพาะราคาถั่วเหลืองค่อนข้างสูง ปัจจุบันปรับขึ้นไปที่ 18-19 บาท/กก. จากเดิม 14 บาท/กก.
นายวีระ กล่าวว่า แนวโน้มผลประกอบการไตรมาส 1/64 ไม่ค่อยดีเมื่อเทียบกับไตรมาส 1/63 เนื่องจากเป็นโลว์ซีซั่น และราคาวัตถุดิบเพิ่มขึ้น ขณะที่แนวโน้มการส่งออกในช่วงครึ่งปีแรกนี้คาดว่าจะใกล้เคียงกับช่วงเดียวกันของปีก่อน และคาดว่าการส่งออกจะดีขึ้นในครึ่งปีหลัง จากสถานการณ์การระบาดโควิด-19 คลี่คลาย จากปีก่อนธุรกิจแปรรูปไก่ส่งออกมีปริมาณลดลง 36% เนื่องจากตลาดสำคัญ คือ ญี่ปุ่นและยุโรป หดตัว
โดยปีนี้บริษัทวางงบลงทุน 1.0-1.5 พันล้านบาท เพื่อตั้งโรงเชือดไก่เพิ่มเติมมารองรับแผนขยายกำลังการผลิตไก่เนื้อครบวงจรที่เริ่มลงทุนไปในปี 61 ขณะนี้อยู่ระหว่างการสร้างโรงเชือดไก่แห่งใหม่ใน จ.ชลบุรี กำลังการผลิต 150,000 ตัว/วัน เพื่อเพิ่มกำลังผลิตเป็น 300,000 ต้ว/วัน และเมื่อรวมกับบริษัท GFN (บริษัทร่วมทุน) ที่มีกำลังการผลิต 150,000 ตัว/วัน จะมีกำลังการผลิตรวมเป็น 450,000 ตัน/วัน
นอกจากนี้ในปี 65-66 บริษัทจะลงทุนโรงแปรรูปไก่ปรุงสุก อีก 1.5-2.0 พันล้านบาท